Sri Sultan Hamengkubuwana X (Jawa: ꦲꦩꦼꦁꦑꦸꦨꦸꦮꦟ꧇꧑꧐) utawi Bendara Radèn Mas Hèrjuna Darpita (miyos ing Ngayogyakarta, 2 April 1946, yuswa 65 taun) punika ratu ingkang kaping sadasa ing Karaton Kasultanan Ngayogyakarta, lan Gubernur Daérah Istiméwa Yogyakarta.

Sarasilah 
 Miyos kakung pambajeng saking Ngarsadalem Sultan Hamengkubuwana IX patutan sekalihan garwa nomer kalih, RA Siti Kustina/BRA Widyaningrum/KRA Widyaningrum/RAy Adipati Anom
 Krama kaliyan Tatiek Drajad Suprihastuti/BRA Mangkubumi/GKR Hemas, putri saking Kolonèl Radin Subanadigda Sastrapranata, ing warsa 1968.
 Kagungan sadulur ing antaranipun GBPH Joyokusumo, GBPH Prabukusumo, GBPH Yudhaningrat
 Putradalem gangsal, sadaya miyos putri:
 GRA Nurmalita Sari/GKR Pembayun/GKR Mangkubumi
 GRA Nurmagupita/GKR Candrakirana
 GRA Nurkamnari Dewi/GKR Maduretna
 GRA Nurabra Juwita
 GRA Nurastuti Vijareni/GKR Bendara

Mangsa alit lan pawiyatan 
Ngarsadalem kaping X miyos kanthi asma BRM Herjuno Darpito. Sareng diwasa lajeng sesebutan KGPH Mangkubumi lan sareng jumeneng dados adipati anom, kaparingan sesebutan KGP Adipati Anom Hamengku Nagara Sudibya Rajaputra Naréndra ing Mataram. Panjenengandalem punika lulusan Fakultas Hukum Universitas Gadjah Mada.

Jumenengdalem 

Jumenengdalem minangka ratu kalampahan ing surya kaping 7 Maret 1989 (Selasa Wagé, 19 Rejeb 1921) kanthi asma resmi Sampéyan Dalem ingkang Sinuhun Kangjeng Sultan Hamengku Bawana Sénapati-ing-Ngalaga Abdurrahman Sayidin Panatagama Kalifatullah ingkang Jumeneng Kaping Sadasa.

Kagiatan organisasi 
Ngarsadalem kaping X aktif sajeroning manéka warni organisasi lan mengku sawatawis kalenggahan, antawisipun inggih punika ketua umum Kadinda DIY, ketua DPD Golkar DIY, ketua KONI DIY, Dirut PT Punokawan ingkang makarya babagan jasa konstruksi, Présidhèn Komisaris PG Madukismo, lan ing sasi Juli 1996 kaangkat minangka Ketua Tim Ahli Gubernur DIY. Warsa 2010, sesarengan kaliyan Surya Paloh, Ngarsadalem Sultan Hamengkubuwana X medhar gagasan madegipun Nasional Dhémokrat.

Makalah 
 Menuju Indonésia Mulia Berbasis Keunggulan Budaya Nusantara
 HAMEMAYU, Filosofi yang Mendasari Strategi Kebudayaan Membangun Martabat Bangsa
 Revitalisasi Nasionalisme

Uga delengen 
Pratélan ratu Mataram Anyar
 Kasultanan Ngayogyakarta Hadiningrat

Wong saka Ngayogyakarta
Sultan Ngayogyakarta
Lair 1946
Raja Jawa
Ngayogyakarta